Hierdie artikel handel oor die etniese groep in Oos-Asië. Vir die taal, sien Koreaans. Die Koreane (Hangoel: 한민족; hanja: 韓民族; alternatiewelik Hangoel: 조선민족; hanja: 朝鮮民族) is 'n inheemse etniese groep in Korea en Mantsjoerye. Hulle vorm die inheemse bevolking van beide Noord- en Suid-Korea en praat hoofsaaklik Koreaans. In die laaste eeu het die 7 miljoen mense van die Koreaanse diaspora langs die Stille Oseaanrand versprei, veral na die Volksrepubliek China, die Verenigde State en Japan. In die Volksrepubliek China behoort die Koreane tot een van 56 die amptelik erkende etniese groepe ("nasionaliteite"). Suid-Koreane verwys na hulself as Hanguk-in (Hangoel: 한국인; hanja: 韓國人) of Hanguk-saram (Hangoel: 한국 사람), albei beteken "Mense van die Koreaanse land." Wanneer hulle na mense van die Koreaanse diaspora verwys, gebruik Koreane dikwels die term Han-in (Hangoel: 한인; hanja: 韓人; letterlik "Koreaanse mense"). Noord-Koreane verwys na hulself as Joseon-in (Hangoel: 조선인; hanja: 朝鮮人) of Joseon-saram (Hangoel: 조선 사람), albei beteken letterlik "Joseon-mense".